ای مقدس مسکنیم، ای شانلی آذربایجان!
بیز سنینله فخر قیللیق یئر اوزونده هر زامان.
قوی وار اولسون ای وطن، اصلان صفت اوغلانلارین!
اؤپسون آلنیندان آنا! اونلار سنین، سن اونلارین.
***
عؤمور آیناسی
وطنیمین وورغونویام، یاییلیبدیر هر یانا،
سسیم دوشوب باشدان باشا داغا، داشا، آرانا،
آند ایچیرم چیخاجاقدیر ائلیم آزاد دوورانا،
آچاجاقدیر وطنیمده چیچک دئدیم، گول دئدیم،
سینه گردیم، سؤزلریمی بم دئمهدیم، زیل دئدیم.
یاد ائللیلر جان آتدیلار وارلیغیمی دانماغا،
شانلی آنا تورپاغیمدا منی اؤزگه سانماغا،
قانمادیلار، یارانمیشام ائل اوغروندا یانماغا،
باغلامیشام جسارتلی ائللریمه بئل، دئدیم،
سینه گردیم، سؤزلریمی بم دئمهدیم، زیل دئدیم.
ائللریمه ظلم ائتدیلر اوتانمادان آشکارا،
سینم اوسته چالین- چارپاز وورسالاردا مین یارا،
آگیلمهدیم حیاتیمدا بیر آنلیقدا یادلارا،
اینانمیشام اولاجاقدیر ائلین گوجو سئل دئدیم،
سینه گردیم، سؤزلریمی بم دئمهدیم، زیل دئدیم.
غربت ائلده دائیم توتدوم اؤز ائلیمین سوراغین،
سؤندورمهدیم اورهییمده وطنیمین چیراغین،
قلم چالیب، بوزوشدوردوم دارگؤزلونون دوداغین،
سارسیلمارام عملیمدن بیلمهییبسن بیل، دئدیم،
سینه گردیم، سؤزلریمی بم دئمهدیم، زیل دئدیم.
آدلی- سانلی ائلیم واردیر، دئدیم- سانما من تکم،
نسیمییم، کوراوغلویام، خان ائیوازام، بابکم،
هئچ اولماییب، اولمایاجاق مسلکیمدن ال چکم،
بیر منه باخ، یاخشی تانی، گؤزلرینی سیل- دئدیم
سینه گردیم، سؤزلریمی بم دئمهدیم، زیل دئدیم.
من اؤزومو یاد ائللره قاتمامیشام، قاتمارام،
وارلیغیمی قارا پولا ساتمامیشام، ساتمارام،
وطنیمی گؤزلریمدن آتمامیشام، آتمارام،
بیر گونده یوخ، بیر آیدا یوخ، نئچه- نئچه ایل دئدیم،
سینه گردیم، سؤزلریمی بم دئمهدیم، زیل دئدیم.
آلقیشلادیم حقیقتی آنانلارین عشقینی،
یئر اوزونده ائل دردینی قانانلارین عشقینی،
الی قابار، آلنی آچیق اینسانلارین عشقینی،
نغمه قوشدوم، ایللر بویو وطن دئدیم، دیل دئدیم،
سینه گردیم، سؤزلریمی بم دئمهدیم، زیل دئدیم.
یازدیقلاریم حیاتیمین آیناسیدیر آی ائللر!
عؤمور بویو حق اوستونده سالدیم هارای آی ائللر!
اولمایاجاق مظلوملارین حقی داها زای، ائللر!
سانجیلاجاق ظالیملرین گؤزلرینه میل، دئدیم،
سینه گردیم، سؤزلریمی بم دئمهدیم، زیل دئدیم.
دوشمانلارا عالم- آشکار آجی زهر دئسمده،
سؤزلریمده عؤمور بویو بوندان بتر دئسمده،
یورولماییب، گئجه- گوندوز، آخشام- سحر دئسمده،
“قافلانتی”یام ائللریمه شیرین- شیرین دیل دئدیم،
سینه گردیم، سؤزلریمی بم دئمهدیم، زیل دئدیم.
pes_Arab azb_Arab pes_Arab azb_Arab unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab